A Tanács 2549/2000/EK Rendelete
(2000. november 17.)
az Ír-tenger (ICES VIIa. körzet) tőkehalállományának helyreállítására vonatkozó kiegészítő technikai intézkedések megállapításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 37. cikkére,
tekintettel a Bizottság javaslatára [1],
tekintettel az Európai Parlament véleményére [2],
mivel:
(1) Az Ír-tenger ivarérett tőkehalállománya jelenleg kimerült, és az Ír-tenger (ICES VIIa. körzet) tőkehalállományának helyreállítására vonatkozó intézkedések létrehozásáról szóló, 2000. február 9-i 304/2000/EK bizottsági rendelet [3] sürgős és átmeneti technikai intézkedéseket határozott meg az ír-tengeri halászatra vonatkozóan.
(2) Az Ír-tengeren fokozottan védeni kell a tőkehal-ivadékokat a célból, hogy több halivadék maradhasson életben és érhesse el az ivarérett kort.
(3) A tőkehal-ivadékok túlélésének biztosítását célzó további technikai intézkedések szükségesek az Ír-tengeren.
(4) A halászati erőforrásoknak a fiatal tengeri élőlények védelmét biztosító technikai intézkedések révén történő megóvásáról szóló, 1998. március 30-i 850/98/EK tanácsi rendelet [4] I. mellékletének 6. lábjegyzetében meghatározott feltételek jelenleg - 2000-ben - lehetővé teszik, hogy különböző halászfelszerelések enyhe járulékos halfogási feltételei is érvényesüljenek az Ír-tengeren (ICES VIIa. körzet) és a környező vízterületeken. Ezen feltételeknek a 2000. év során történő alkalmazása nem kívánatos. A fent említett 6. lábjegyzetet ezért az Ír-tengeren nem kell alkalmazni,
ELFOGADTA EZT A RENDELETET:
1. cikk
Ez a rendelet a 850/98/EK rendeletben meghatározott intézkedéseket kiegészítő technikai intézkedéseket állapít meg, amelyeket kizárólag az Ír-tengeren (az Atlanti-óceán északkeleti részén halászatot folytató tagállamok névleges fogási statisztikájának benyújtásáról szóló, 1991. december 17-i 3880/91/EGK tanácsi rendeletben [5] meghatározott ICES VIIa. körzet) kell alkalmazni.
2. cikk
Az Ír-tengeren történő halászat során a következők használata tilos:
1. bármely vontatott fenékháló azon merevítőrudas zsákhálók kivételével, amelyekhez olyan zsákvég és/vagy nyújtóelem csatlakozik, amely teljesen vagy részben többfonalú hálóléhésből készült;
2. bármely vontatott fenékháló azon merevítőrudas zsákhálók kivételével, amelyekhez olyan zsákvég és/vagy nyújtóelem csatlakozik, amelynek fonalvastagsága meghaladja a 6 mm-t;
3. bármely vontatott fenékháló azon merevítőrudas zsákhálók kivételével, amelyekhez 70-79 mm-es szembőségű zsákvég, illetve olyan 80-89 mm-es szembőségű zsákvég csatlakozik, amelyen az említett zsákvég kerületének bármely részén több mint 120 hálószem van, kivéve a csatlakozásokat és a szegélyeket;
4. bármely vontatott fenékháló, amely bármilyen olyan négyszögszemes hálót tartalmaz, amelynek a szemek közötti oldala hozzávetőleg nem egyenletes méretű;
5. bármely vontatott fenékháló azon merevítőrudas zsákhálók kivételével, amelyek 70-79 mm-es vagy 80-99 mm-es szembőségűek, kivéve, ha az ilyen háló elülső részének teljes felső fele a háló hátsó része felé terjedve legalább 15 szem hosszúságban a közvetlenül a főzsinórhoz csatolt hálóléhés-panelből áll, és a panel hálója rombusz alakú szemekből álló hálóléhésből készült, amelyben minden szem bősége legalább 140 mm;
6. bármely merevítőrudas zsákháló, amely 70-79 mm-es vagy 80-99 mm-es szembőségű, kivéve, ha az ilyen háló elülső részének teljes felső fele a háló hátsó része felé terjedve legalább 30 szem hosszúságban a közvetlenül a főzsinórhoz csatolt hálóléhés-panelből áll, és a panel hálója rombusz alakú szemekből álló hálóléhésből készült, amelyben minden szem bősége legalább 180 mm;
7. bármely vontatott fenékháló azon merevítőrudas zsákhálók kivételével, amelyek 80-99 mm-es szembőségűek, kivéve, ha e hálók a 850/98/EK rendelet 7. cikkében megállapított feltételek szerint egy legalább 80 mm-es szembőségű, négyzetes szemű hálópanelt tartalmaznak;
8. bármely olyan vontatott fenékháló, amelyhez a 100 mm-esnél kisebb szembőségű zsákvég nem a zsákvég előtti szakaszhoz hozzávarrva, hanem bármely más módon csatlakozik.
3. cikk
A 850/98/EK rendelet I. mellékletének 6. lábjegyzetét nem kell alkalmazni az ICES VIIa. körzetre.
4. cikk
Ez a rendelet az Európai Közösségek Hivatalos Lapjában való kihirdetését követő huszadik napon lép hatályba.
A 2. cikkben megállapított feltételeket 2001. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2000. november 17-én.